Mads Rørvig (V), 2010-10-14:
Danmark er et landbrugsland.
Her i København mærker vi måske ikke så meget til det, men når vi kommer ud i landet, fornægter vores arv og identitet sig ikke.
Landbruget gav os i mere end en forstand brød på bordet.
Hvis nogen skulle være i tvivl, taler statistikken sit tydelige sprog.
150.000 arbejder inden for landbrugsog fødevaresektoren, en sektor, der eksporterer for mere end 100 mia. kr. årligt.
Vores landbrug er afgørende for vores økonomi og vores velstand.
Sådan er det i dag, og det ønsker vi at holde fast ved.
Med »Grøn Vækst« hjælper vi erhvervet gennem en økonomisk svær tid og ruster samtidig landbruget, så det kan være med til at tage teten i arbejdet for at skabe vækst.
De fleste tænker sikkert på smør og bacon, når vi taler fødevareeksport, men vores landbrug er meget mere end det.
Havde det ikke været for vores produktion af kød, kager og mejeriprodukter, havde vi i dag måttet undvære en række store højteknologiske virksomheder – virksomheder der er med helt fremme på deres felt, og som i flere tilfælde er længder foran deres konkurrenter.
Her tænker jeg især på en bestemt gruppe virksomheder, nemlig de virksomheder, der i sin tid lagde ud med at producere ingredienser til fødevaresektoren.
I dag er flere af dem førende inden for udvikling og produktion af enzymer, der revolutionerer vores liv og verden.
Det er også denne type virksomheder, der er med helt fremme i udviklingen af nye brændselskilder, der gør os i stand til at lægge kul, olie og gas på hylden i 2050.
Derfor er dansk landbrug meget mere end Morten Korch og Madam Blå.
Dansk landbrug står for eksport af høj kvalitet, højt specialiserede arbejdspladser og en del af løsningen på fremtidens klimaudfordringer.
»Grøn Vækst« sikrer den rette udvikling, og derfor kan Venstre støtte dette lovforslag, der udmønter dele af finansieringen af »Grøn Vækst 2.0«.
Provenuet fra den forhøjede lønsumsafgift er en vitaminindsprøjtning til vores landbrug og dermed til vores fremtid.
Dette lovforslag rummer også en række andre elementer.
Jeg vil ikke nævne dem alle, men blot fremhæve et.
Leasing af privatbiler har de seneste år nydt fordel sammenlignet med privatejede biler.
Ved leasing betales der forholdsmæssig registreringsafgift i leasingperioden, og afgiften opgøres inklusive et rentetillæg.
Dette tillæg har ligget langt under den typiske lånerente i et pengeinstitut.
Som en del af aftalen om genopretning af dansk økonomi blev det besluttet at fastsætte denne rentesats til det maksimalt mulige, hvilket giver et merprovenu på 25 mio. kr. i 2011 og 2012.
Foruden det ekstra provenu udligner ændringen samtidig den utilsigtede konkurrencefordel, leasingordningen har haft sammenlignet med privatejede biler.
I Venstre går vi ind for fair konkurrence, og vi er stærke fortalere for ændringer, der kan skabe en mere hensigtsmæssig afgiftsstruktur.
Vi kan derfor støtte denne ændring.
De øvrige ændringer vil jeg som nævnt ikke komme nærmere ind på, men afslutningsvis vil jeg blot understrege, at dette lovforslag er med til at skabe nogle forudsætninger for et sundere Danmark.
Det gælder såvel de brede linjer som de små detaljer, og derfor kan Venstre støtte forslaget.